新加坡開埠

新加坡開埠係指1819年英國人萊佛士爵士短暫到訪新加坡，同天猛公以及蘇丹東姑胡先，三人喺2月6號簽署條約批准英國東印度公司喺新加坡開設貿易港。另外，因為古代新加坡都曾經係商埠，所以亦會稱1819年為「現代新加坡開埠」。而新加坡政府會喺特定嘅禧年年份舉辦唔同嘅紀念活動。

歷史背景 

18世紀後期，大英帝國同大清帝國商貿日益頻繁，而對於航海路線中途設置英國控制據點嘅需求亦越來越大。於是，英國東印度公司先後喺1786年同1791年同吉打嘅蘇丹簽訂條約租借馬來西亞半島西面嘅檳城。而喺1795年，第一次反法同盟戰爭期間，荷蘭嘅威廉五世喺戰火下流亡英國，佢簽發一系列後世稱為《基佑宮信函》嘅信件俾荷蘭喺海外唔同嘅殖民地，指示當地總督將管治權暫時交託俾英國，當中包括馬六甲、巴東等地。

1811年，柔佛嘅蘇丹馬末．沙三世離世，隨即觸發佢兩個仔邊個人繼位做新蘇丹嘅問題。大仔東姑胡先當時唔喺柔佛，而係喺彭亨舉辦婚禮，於是乎細仔東姑阿都拉曼把握幾會繼位成為新蘇丹。而大仔之後就俾人放逐隱居到廖內群島入面嘅一個島上。

1814年，歐洲局勢穩定後，英國同荷蘭簽訂協議，英國將原本荷蘭嘅殖民地交還。荷蘭繼後喺南洋勢力逐步增強，同時向停泊喺區內荷蘭殖民地嘅船隻徵收大量稅款，包括英國船隻。

1818年3月22號，萊佛士爵士喺印尼明古魯出任殖民地副總督。去到同年秋天，佢為咗增加英國喺區內嘅據點，前往印度並成功說服總督支持佢喺馬六甲海峽東南部搵一個適合嘅地點開闢做英國嘅新據點。

另一方面，同年11月28號，荷蘭同繼位做柔佛蘇丹嘅細仔東姑阿都拉曼達成協議，喺廖內設置駐軍營地，令荷蘭掌握馬六甲海峽主要航運通道嘅實際控制權。

之後喺1819年1月28號，萊佛士爵士抵達新加坡。佢旋即安排會見當時嘅天猛公阿都拉曼，並喺兩日後簽訂臨時協議，仲立即舉行英國旗升旗禮。但因為協議只係臨時性質，所以仍然需要一份由當地蘇丹簽署嘅正式協議落實。

不過，因為當刻係由細仔東姑阿都拉曼做蘇丹，而細仔同荷蘭關係緊密，所以萊佛士可以成功遊說簽訂協議嘅機會非常低。

萊佛士為咗解決依個問題，佢利用繼位問題作為切入點，安排大仔東姑胡先嚟到新加坡，指大仔先至係正統繼位人，宣佈承認東姑胡先為蘇丹，並喺2月6號舉行正式簽署儀式，而且事後再一次舉行英國旗升旗禮，新加坡正式開埠。

禧年紀念活動 
新加坡政府會喺特定嘅禧年年份舉辦唔同嘅紀念活動。最近一次新加坡政府大搞開埠紀念活動嘅禧年係2019年嘅二百週年紀念。

二百週年 

為咗紀念開埠200週年，當時新加坡政府提前超過一年，喺2017年年尾已經宣佈設立特別工作組專門負責籌備紀念活動嘅工作。去到2019年，總理李顯龍選擇喺1月28號，即係萊佛士首日登陸新加坡嘅日子，嚟為緊接落嚟一年嘅開埠紀念活動舉行啟動禮。紀念活動由政府，以及超過200個團體，仲有3,800名義工共同協助籌備，當中包括演唱會、燈光匯演、歷史展覽等等。官方亦都為200週年發行紀念郵票同鈔票。政府仲向有需要嘅群體，以慶祝開埠二百週年紀念為由，特別發放額外嘅稅務優惠同社福津貼。

一百五十週年 
1969年係新加坡開埠150週年，亦都係新加坡立國嘅第四年。當時新加坡政府係提早一年，即係1968年年初，就已經開始安排唔同嘅慶祝活動。

去到第二年，時任總理李光耀選擇2月6號，喺新加坡商會籌備嘅開埠150週年紀念宴會入面致辭，作為一連串慶祝活動嘅開首。當年官方唔單只發行紀念郵票同金幣，仲特別邀請英國皇室出席開埠紀念活動。當時雅麗珊郡主就接受新加坡政府嘅邀請，代表英國女皇伊利沙伯二世出訪新加坡參加。喺新加坡嘅七日行程入面，雅麗珊郡主唔單只參加開埠紀念節目，出席新加坡國慶日慶典巡遊，亦探訪新加坡居民。

除此之外，當年仲有唔同嘅展覽、演唱會、體育比賽等等唔同節目慶祝開埠150週年。

一百週年 

殖民地政府提早一年成立兩個特別委員會，為慶祝開埠一百週年出謀獻計。「百年紀念委員會」作為其中一個委員會，決定設立一個基金為高等教育同興建一所本地大學籌集資金。依個基金隨後促成萊佛士學院嘅成立，而學院最後會演變成今日嘅新加坡國立大學。

開埠一百週年紀念日被定為公眾假期。當日早上，時任總督喺原有嘅萊佛士黑銅雕像嘅基座上面，為一塊表揚萊佛士爵士嘅新紀念碑舉行揭幕儀式，讚揚萊佛士爵士喺新加坡嘅發展上面所扮演嘅重大角色，同時亦都以此為連串慶祝活動拉開序幕。

開埠百年嘅紀念活動包括巡遊、賽艇、聖安德魯大教堂嘅感恩崇拜等等。而新加坡上下嘅唔同族裔社群，包括阿拉伯人、泰米爾人、穆斯林、歐亞混血群體同猶太社區等等，都有舉行慶祝活動。

五十週年 

加文納橋 (Cavenagh Bridge) 於1869年開幕，嚟慶祝新加坡開埠50週年。條橋係以1859至1867年期間，海峽殖民地最後一任總督 William O. Cavenagh 爵士嘅名而命名。

條橋係新加坡河上面，現存最古老嘅吊橋。2019年8月，同時又係開埠二百週年，新加坡政府宣佈將依座吊橋列為國家古蹟之一。

香港開埠日
澳洲日

參考 
星加坡
星加坡史
星加坡政治
英國史
2月節日
2月6號